Para outras páxinas con títulos homónimos véxase: Ana Pastor.

**Ana Pastor García**, nada en Madrid o 9 de decembro de 1977, é unha xornalista e presentadora de radio e televisión española.

Aínda que ten un labor prolongado como xornalista, deuse a coñecer ao público en xeral polo seu labor en Televisión Española como presentadora do programa *Los desayunos de TVE* entre 2009 e 2012.

Traxectoria
-----------

Licenciada en Xornalismo pola Universidade CEU San Pablo. Traballou en prensa escrita, televisión, en Radio Nacional de España e na axencia EFE.

### Cadena SER

En 1999 Ana Pastor comezou a traballar para a Cadena SER. Alí formou parte do equipo de Iñaki Gabilondo e especializouse en información internacional. Foi enviada especial no desastre do tsunami do sueste asiático e os atentados do 7-X de Londres, e cubriu informacións en Paquistán, Afganistán, Níxer, Senegal, Guinea Ecuatorial, Gambia, Liberia e Serra Leoa. 

Ademais, dirixiu e presentou o programa semanal de actualidade *Punto de fuga*, onde entrevistou a xente como Ellen Johnson-Sirleaf, presidenta de Liberia ou a expresidenta de Irlanda e premio Príncipe de Asturias Mary Robinson.

### RTVE

En setembro de 2006 foi fichada para presentar o programa de TVE *59 segundos*, no que os participantes teñen un minuto para expor a súa postura sobre a actualidade política.

> 
> 
> Eu son combativa, pero como moderadora hei de apostar por dar quenda a todos os interlocutores [opinou sobre o programa]. Teño moi claro que cando este programa acabe seguirei co meu camiño. Eu considérome unha redactora, con todo o que iso supón. Teño claro que isto é unha época da miña vida, e por iso vou gozalo. Son das persoas que dá todo cando está metida nun proxecto profesional.
> 
> 

Entrevista a José Luis Rodríguez Zapatero en xaneiro de 2011.
Entrevista a Artur Mas en 2014.
Desde setembro de 2009 presenta o espazo *Los desayunos de TVE* en substitución de Pepa Bueno. Este espazo conseguiu unha grande aceptación entre o público conseguindo ser líder da súa franxa horaria en outubro de 2010. Outras colaboracións inclúen a presentación de *Informe semanal* xunto con outros xornalistas da empresa e a participación no programa vespertino *Asuntos Propios* de RNE, presentado por Toni Garrido.

O 15 de marzo de 2011 realizou unha entrevista ao presidente iraniano Mahmoud Ahmadinejad, que orixinou un grande interese, e que estivo tamén acompañada de certa polémica xa que o veo que cubría á xornalista escorregou sobre os seus ombreiros sen que esta se decatase, polo que o seu pelo quedou ao descuberto durante o resto da entrevista. Pola devandita entrevista, o seu nome causou gran balbordo en Internet e nas redes sociais, chegando ata a converterse en *trending topic* mundial en Twitter.

O 12 de agosto de 2011 o portavoz do Partido Popular Ramón Moreno arremete contra a xornalista, insinuando a posibilidade de despedila se o Partido Popular gañase as eleccións por realizar un traballo sesgado e non ser imparcial. A partir destas declaracións xérase unha gran polémica, xa que a xornalista foi galardoada con varios premios nacionais pola súa imparcialidade, como o "Premio Liberdade de Expresión 2011" entregado pola Asociación de Prensa Nacional, candidata ao VII Premio Couso de liberdade de prensa e Premio Triángulo 2011.

O 4 de agosto de 2012, fíxose público o seu cesamento da dirección do programa *Los desayunos de TVE*. Desde RTVE argumentaron que lle ofreceron outro programa que ela rexeitou; con todo, a xornalista desmentiu tal proposta e declarou que a botaron "por facer xornalismo", e que non lle ofreceron nada concreto.

### CNN

En setembro de 2012, faise pública a súa fichaxe pola CNN para presentar un programa de entrevistas a personalidades da política, a cultura e o deporte a nivel nacional e internacional que serán emitidas polas canles de CNN Internacional e CNN en Español.

Notas
-----

1. 1 2  FórmulaTV.com, ed. (19 de setembro de 2006). "Ana Pastor debuta como presentadora de '59 segundos'.".
2. ↑  FórmulaTV.com, ed. (3 de xullo de 2009). "Ana Pastor conducirá 'Los desayunos de TVE' a partir de setembro".
3. ↑  FórmulaTV.com, ed. (15 de marzo de 2011). "Ana Pastor termina sen veo islámico a súa tensa entrevista a Mahmoud Ahmadinejad". Consultado o 15 de marzo de 2011.
4. ↑  "Noticias Que: O PP insinúa o despedimento de Ana Pastor". Arquivado dende o orixinal o 21 de xuño de 2012. Consultado o 02 de xullo de 2012.
5. ↑  El País, ed. (4 de agosto de 2012). "Ana Pastor: "Destitúenme por facer xornalismo"". Consultado o 10 de setembro de 2012.
6. ↑  El País (ed.). "CNN ficha a Ana Pastor". Consultado o 16 de setembro de 2012.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ana Pastor García Modificar a ligazón no Wikidata*** |

### Ligazóns externas

* 59 vidas, blog persoal en en rtve.es *(en castelán)*

|  |  |
| --- | --- |
| Control de autoridades | 
* Wd: Q288409
* IMDb: nm0665027
* TMDb: 2057615

 |